GROOTfm 90.5 loop deur onder vandale         GROOTfm 90.5 het Sondag sy vyfde verjaardag gevier en is op dieselfde dag vroegaand van die lug af as gevolg van erge vandalisme. Die stasie se tegniese span het Sondagaand eers die toerusting in die ateljees begin nagaan en daarna ook die sekondêre “hop site” in Moreletapark waar geen probleme gevind is nie. Aangesien dit toe reeds pikdonker was kon die span nie ŉ omvattende ondersoek by die toring op die Magaliesberg doen nie, maar dit was toe reeds duidelik dat vandale die slot by die toring se beheerkamer afgekap het. Twee van die kabels is hoog op in die toring afgesny en die tegniese span het deur die nag asook Maandag gewerk om ŉ tydelike oplossing te vind sodat GROOTfm 90.5 weer kon uitsaai. Die kabels is tydelik gelas terwyl daar gewag word op nuwe kabels wat nie van ŉ rak af gekoop kan word nie. Die stasie is intussen weer op die lug, maar met ŉ verswakte seinsterkte wat krapperig klink en nie op alle plekke in die groter Pretoria duidelik gehoor kan word nie. Dit is as gevolg van die gelaste kabels wat die sein belemmer. Intussen word alles moontlik gedoen om die stasie so gou moontlik en met volle seinsterkte weer op die lug te kry. GROOTfm 90.5 se bestuur en personeel het hul lojale luisteraars en adverteerders bedank vir hul geduld en ondersteuning gedurende hierdie tyd. Ten spyte van die probleme met die FM-uitsending was GROOTfm 90.5 deurlopend beskikbaar op DStv kanaal 820, op hul webwerf of op hul app wat afgelaai kan word vir Android- én Apple-slimfone.